เร่งช่วยเหลือพื้นที่น้ำท่วม เดินเครื่องสูบน้ำ เร่งระบายน้ำออกจากพื้นที่น้ำท่วมขังอย่างต่อเนื่อง
นายประพิศ จันทร์มา อธิบดีกรมชลประทาน เปิดเผยว่า จากอิทธิพลของหย่อมความกดอากาศต่ำกําลังแรงที่ปกคลุมบริเวณชายฝั่งด้านตะวันออกของประเทศมาเลเซีย มีแนวโน้มเคลื่อนเข้าปกคลุมมาเลเซียและภาคใต้ตอนล่างของประเทศไทยในช่วงวันที่ 25-28 ก.พ. นี้ ส่งผลให้พื้นที่ภาคใต้มีพื้นที่ประสบอุทกภัย 5 จังหวัด ได้แก่ จังหวัดพัทลุง สงขลา ยะลา นราธิวาส และนครศรีธรรมราช กรมชลประทาน ได้เร่งให้ความช่วยเหลือประชาชนที่ได้รับผลกระทบ หลังเกิดน้ำล้นตลิ่งในหลายพื้นที่สำหรับสถานการณ์น้ำใน 4 ลุ่มน้ำ สายหลักในพื้นที่ 3 จังหวัดชายแดนภาคใต้ ได้แก่ ลุ่มน้ำบางนรา ลุ่มน้ำปัตตานี ลุ่มน้ำสายบุรี และลุ่มน้ำโก-ลก มีน้ำล้นตลิ่งเป็นแห่งๆ สำนักงานชลประทานที่ 17 ได้ควบคุมการระบายน้ำผ่านอาคารชลประทานในพื้นที่ ด้วยการเปิด-ปิดบานระบาย ตามจังหวะการขึ้นลงของระดับน้ำทะเล เพื่อเร่งระบายน้ำที่ท่วมขังจากปริมาณน้ำฝนที่ตกหนักสะสม พร้อมทั้งเดินเครื่องสูบน้ำด้วยไฟฟ้า สูบพร่องน้ำออกจากพื้นที่อำเภอสุไหงโก-ลก จังหวัดนราธิวาส และเปิดประตูระบายน้ำกลางคลองมูโนะ ตำบลพร่อน อำเภอตากใบ จังหวัดนราธิวาส เพื่อเร่งระบายน้ำท่วมขังออกพื้นที่ รวมทั้งมีการพร่องน้ำในแม่น้ำบางนรา ด้วยการควบคุมการระบายน้ำผ่านประตูระบายน้ำบางนราตอนบน/ตอนล่าง และประตูระบายน้ำไม้แก่น ตามการขึ้นลงของระดับน้ำทะเล เพื่อเร่งระบายน้ำออกจากพื้นที่ พร้อมกันนี้ได้ทำหนังสือแจ้งเตือนสถานการณ์น้ำ ไปยังผู้ว่าราชการจังหวัดนราธิวาส สำนักงานป้องกันและบรรเทาภัยจังหวัดนราธิวาส ประชาสัมพันธ์จังหวัดนราธิวาส และหน่วยงานที่เกี่ยวข้อง เพื่อประชาสัมพันธ์ไปยังประชาชนในพื้นที่ที่ได้รับผลกระทบ ให้เตรียมพร้อมรับสถานการณ์น้ำหลากที่จะเกิดขึ้น ในส่วนของการช่วยเหลือพื้นที่น้ำท่วมอื่นๆ โครงการส่งน้ำและบำรุงรักษาโก-ลก ได้เปิดสถานีสูบน้ำด้วยไฟฟ้า ทั้ง 9 สถานี และส่วนเครื่องจักรกล สำนักงานชลประทานที่ 17 ได้ติดตั้งเครื่องสูบน้ำจำนวน 3 พื้นที่ รวม 5 เครื่อง และอยู่ระหว่างติดตั้งเพิ่มเติม เพื่อเร่งระบายน้ำที่ท่วมขัง ส่วนที่ จ.นครศรีธรรมราช มีพื้นที่ประสบอุทกภัย 3 อําเภอ ได้แก่ อำเภอเมือง พระพรหมและ อำเภอปากพนัง โครงการชลประทานนครศรีธรรมราช ได้ยกบานประตูระบายน้ำให้พ้นน้ำ ภาชประสิทธิ และประตูระบายน้ำชะอวด-แพรกเมือง เพื่อเร่งระบายน้ำและลดผลกระทบน้ำท่วมขัง กรมชลประทาน โดยสำนักงานชลประทานที่ 15, 16 และ 17 ร่วมกับจังหวัดและหน่วยงานที่เกี่ยวข้อง เฝ้าระวังติดตามสถานการณ์ฝนที่ตกหนักในพื้นที่ภาคใต้ตอนล่างอย่างใกล้ชิด พร้อมระดมเครื่องจักร เครื่องมือ เข้าไปช่วยเหลือพื้นที่น้ำท่วมอย่างต่อเนื่อง เพื่อบรรเทาความเดือดร้อนให้กับประชาชนให้มากที่สุด